Ma sterf ná sy baba se lewe bó chemoterapie kiesNick en Carrie DeKlyen (Foto: Michelle Werkema via AP) Die vrou van Michigan in die VSA wat opslae in die media gemaak het nadat sy chemoterapie-behandeling geweier het sodat haar ongebore baba kon leef, is Saterdag oorlede. Nick DeKlyen het Saterdag aan The Associated Press gesê sy vrou, Carrie DeKlyen, was omring deur familie enkele oomblikke voor sy gesterf het. Haar laaste woorde was glo: “Ek sal jou in die hemel sien.” Carrie is vroeër vanjaar met breinkanker gediagnoseer, maar het chemoterapie-behandeling geweier omdat dit sou beteken dat sy haar swangerskap moes laat beëindig. Haar dogtertjie, Life Lynn, is vandeesweek vroeggebore, maar haar lewe is volgens dokters nie in gevaar nie. Carrie se gesondheid het drasties agteruitgegaan nadat haar voedings- en asemhalingsbuise vandeesweek tydens ŉ operasie verwyder is, twee dae ná die geboorte van haar dogtertjie. Die egpaar het vyf ander kinders. Klein Life Lynn (Foto: Michelle Werkema via AP)